অগ্নিনির্বাপক পানির কল
অগ্নিনির্বাপক পানির কল বলতে কোনও লোকালয়ের পানি (জল) সরবরাহ ব্যবস্থার সাথে একটি সংযোগবিন্দু হিসেবে ব্যবহৃত এক ধরনের কলকে বোঝায়, যাতে অগ্নিনির্বাপণ কর্মীরা সেটির মাধ্যমে তাদের জরুরি অগ্নিনির্বাপণ কাজের জন্য দ্রুত, সহজে ও নির্ভরযোগ্যভাবে পানি (জল) আহরণ করতে পারে। অগ্নিনির্বাপক পানির কল সক্রিয় অগ্নি সুরক্ষা ও কোনও শহরের অগ্নিনির্বাপণ অবকাঠামোর একটি অত্যন্ত গুরুত্বপূর্ণ অংশ। ভূগর্ভস্থ অগ্নিনির্বাপক পানির কল কমপক্ষে ১৮শ শতক থেকেই ইউরোপ ও এশিয়া মহাদেশের বিভিন্ন স্থানে ব্যবহৃত হওয়া শুরু হয়। বর্তমানে ভূমির উপরে স্থাপিত ছোট থাম বা খাম্বার মতো দেখতে অগ্নিনির্বাপক পানির কলগুলি ১৯শ শতকে উদ্ভাবন করা হয়।